Ljósleiðarinn nær nú til allra heimila í þéttbýli í Kópavogi , Seltjarnarnesi , Garðabæ , Hafnarfirði , Mosfellsbæ og Reykjavík . Sveitarstjórar þeirra sex sveitarfélaga á höfuðborgarsvæðinu tóku á dögunum á móti staðfestingu frá Gagnaveitu Reykjavíkur . Þetta kemur fram í tilkynningu . Þar segir enn fremur að sveitarfélögin séu að ryðja brautina í stafrænni þjónustu við íbúa og í þátttöku þeirra í stjórn sveitarfélaganna í gegnum netið . Ljósleiðaravæðing styðji einnig við atvinnulíf , efli nýsköpun með öflugum innviðum og er grunnur að fimmtu kynslóð farsímakerfa . „ Þetta umfangsmikla innviðaverkefni á sér talsverða sögu . Seltjarnarnes var fyrsta sveitarfélagið á höfuðborgarsvæðinu sem gerði samkomulag við Gagnaveitu Reykjavíkur um ljósleiðaratengingu hvers einasta heimilis í bænum . Reykjavík kom þar á eftir og síðan hvert sveitarfélagið af öðru . Markmið þessa var í öllum tilvikum að stuðla að tengingu heimilanna við fjarskiptanet sem stæðist tímans tönn og nú njóta íbúar einhvers öflugasta sambands sem heimilum stendur til boða , eitt gíg , eða þúsund megabita hraða í báðar áttir , “ segir í tilkynningunni . „ Þetta er heilmikið verkefni sem nú er að baki og það hefur verið frábært að vinna það með þessu forystufólki sem öll horfa langt fram á við í uppbyggingu sveitarfélaganna . Nú eru í heildina fleiri en 100.000 heimili tengd Ljósleiðaranum og við hjá Gagnaveitu Reykjavíkur stefnum að því að tengja að lágmarki 20.000 heimili á næstu árum , “ segir Erling Freyr Guðmundsson , framkvæmdastjóri Gagnaveitu Reykjavíkur .